DHOUSE ปิดการขาย “เดอะ แกรนด์ เรสซิเดนซ์” พร้อมลุยโครงการ U PARK มูลค่า 607 ลบ.
DHOUSE ปิดการขายโครงการเดอะ แกรนด์ เรสซิเดนซ์ รวม 122 ยูนิต มูลค่ารวมกว่า 360 ล้านบาท พร้อมเดินหน้าเตรียมเปิดโครงการ U PARK มูลค่าโครงการ 607 ล้านบาท ช่วงไตรมาส 3/64
29 มิ.ย. 2564

นายพงศ์พจน์ เลิศรุ้งพร ประธานเจ้าหน้าที่บริหาร บริษัท ดีเฮ้าส์พัฒนา จำกัด (มหาชน) หรือ DHOUSE ผู้นำธุรกิจพัฒนาอสังหาริมทรัพย์ในจังหวัดมหาสารคาม ประเภทที่อยู่อาศัยและเชิงพาณิชย์เพื่อขายหลากหลายรูปแบบ อาทิ บ้านเดี่ยว บ้านแฝด ทาวน์โฮม โฮมออฟฟิศ และอาคารพาณิชย์ เปิดเผยว่า บริษัทประสบความสำเร็จจากการปิดการขายโครงการเดอะ แกรนด์ เรสซิเดนซ์ จำนวน 122 ยูนิต คิดเป็นมูลค่าโครงการรวมกว่า 360 ล้านบาท สามารถส่งมอบบ้านให้ลูกค้าได้ครบ 100% ในไตรมาส 3/64
โดยบริษัทมีแผนส่งเสริมการขาย จัดโปรโมชั่นราคาพิเศษ ในช่วงสถานการณ์โควิด-19 เพื่อกระตุ้นความต้องการซื้อ ซึ่งโครงการของบริษัทยังคงได้รับความนิยม มีลูกค้าเข้าเยี่ยมชมโครงการ และมีความสนใจจองซื้อต่อเนื่อง ส่งผลให้บริษัทสามารถปิดการขายได้
ทั้งนี้ บริษัทเตรียมเดินหน้าพัฒนาโครงการ U PARK บ้านจัดสรรคุณภาพ ในราคาที่เหมาะสม บนทำเลดี ใกล้มหาวิทยาลัยมหาสารคาม จำนวนรวม 249  ยูนิต มูลค่าโครงการรวม 607 ล้านบาท รวมถึงสถานีบริการน้ำมันและโครงการมิกซ์ยูส บนพื้นที่กว่า 70 ไร่ ขณะนี้อยู่ระหว่างการปรับพื้นที่และยื่นขอเป็นผู้แทนจำหน่ายผลิตภัณฑ์ปิโตรเลียม
“ภาพรวมเศรษฐกิจของจ.มหาสารคามระยะยาวยังมีโอกาสเติบโตอีกมาก จากการขยายตัวของสาธารณูปโภคพื้นฐาน รวมถึงแนวโน้มความต้องการที่อยู่อาศัยอยู่ในเกณฑ์ดี จากปริมาณบุคลากรทางการศึกษา การแพทย์ และหน่วยงานราชการ เข้ามาอาศัยเพิ่มขึ้นอย่างต่อเนื่อง  ส่งผลให้ผู้ประกอบธุรกิจขนาดย่อม มีการลงทุนขยายร้านค้า สาขาเพิ่มเพื่อรองรับการเติบโต
อีกทั้ง จ.มหาสารคามถือว่าไม่ได้รับผลกระทบสถานการณ์ไวรัสโควิด-19 มากนัก  เนื่องจากไม่ได้อยู่ในพื้นที่ควบคุมสูงสุด (พื้นที่สีแดง) และมีการป้องกันควบคุมโรคอย่างเข้มงวด ส่งผลให้ความเชื่อมั่นผู้บริโภคอยู่ในระดับที่ดี และยังมีกำลังซื้อ” นายพงศ์พจน์ กล่าว